ঋদ্ধিমান সাহা চোটের জন্য তৃতীয় টেস্ট থেকে ছিটকে গেল। ওর পরিবর্ত উইকেটকিপার হিসাবে দলে নেওয়া হয়েছে পার্থিব পটেলকে। আট বছর পর পার্থিবের জাতীয় দলে প্রত্যাবর্তন দেখে অনেকে বিস্মিত হলেও আমি একেবারেই অবাক নই।
ভারতের মাটিতে টেস্ট সিরিজে উইকেটকিপারদের ভূমিকাটা খুব গুরুত্বপূর্ণ। উপমহাদেশের বেশিরভাগ পিচে বল ঘোরে, নিচু হয়। দক্ষ উইকেটকিপার না হলে তাই সমস্যায় পড়তে হবেই। উপমহাদেশের মাটিতে যে সমস্ত উইকেটকিপারের টেকনিক ভাল, তাদেরই সফল হওয়ার সম্ভাবনা বেশি। এখানে ব্যাটসম্যান-উইকেটকিপার নয়, উইকেটকিপার-ব্যাটসম্যানের দরকার হয়।
ঋদ্ধি ঠিক সেই দায়িত্বটাই পালন করে। ও দেশের সেরা ব্যাটসম্যান-উইকেটকিপার নয়। কিন্তু অবশ্যই দেশের সেরা উইকেটকিপার-ব্যাটসম্যান। কিপিংয়ের টেকনিক নিখুঁত। রিফ্লেক্স ভাল। আর. অশ্বিনের মতো স্পিনারের বলে উইকেটের পিছনে দাঁড়ানোর সমস্ত গুণ ওর মধ্যে রয়েছে।
তবে ঋদ্ধি যদি টেকনিকের দিক থেকে এক নম্বর হয়, পার্থিব অবশ্যই ভারতের দ্বিতীয় সেরা। ওর টেকনিকও প্রায় নিখুঁত। বলকে শেষ মুহূর্ত পর্যন্ত অনুসরণ করে। পায়ের মুভমেন্ট ভাল। অভিজ্ঞও। তাই ঋদ্ধি চোট পেয়ে ছিটকে যাওয়ার পর পার্থিবকে দলে অন্তর্ভুক্ত করে সঠিক সিদ্ধান্তই নিয়েছেন নির্বাচকেরা। বিকল্প হিসাবে দীনেশ কার্তিক ছিল। তামিলনাড়ুর হয়ে চলতি রঞ্জি ট্রফিতে একটা সেঞ্চুরি ও পাঁচটি হাফসেঞ্চুরি করেছে কার্তিক। তবে টেস্ট ম্যাচে ওকে পার্থিবের চেয়ে পিছিয়ে রাখব। যদি ওয়ান ডে দলে মহেন্দ্র সিংহ ধোনি কোনও ম্যাচে খেলতে না পারে, তাহলে বিকল্প হিসাবে কার্তিকের নামই বলব। কিন্তু টেস্টে নয়। পাঁচদিনের ম্যাচে উইকেটকিপারের টেকনিকটা অনেক বেশি গুরুত্বপূর্ণ।
অনেকে দিল্লির ঋষভ পন্থের কথা বলছেন। চলতি রঞ্জিতে ব্যাট হাতে দুরন্ত খেলছে ছেলেটা। ব্যাটসম্যানদের তালিকায় শীর্ষে। চারটি সেঞ্চুরি করে ফেলেছে। তবে আমি ইংল্যান্ডের মতো শক্তিশালী প্রতিপক্ষের বিরুদ্ধে সিরিজের মাঝপথে ঋষভকে দলে নেওয়ার পক্ষপাতী নই। সিরিজের গতিপথ নির্ধারণ করে দিতে পারে মোহালির তৃতীয় টেস্ট। এরকম ম্যাচে ঋষভকে খেলালে ও শুরুতেই চাপের মুখে পড়বে। হরিয়ানার উইকেটকিপার নীতিন সাইনিও ব্যাট হাতে রান করছে। কিন্তু ঋষভের মতো একই কারণে নীতিনকে নিয়েও সাবধানে এগনোর পক্ষে আমি।
বিরাট কোহলিদের হাতে অবশ্য আর একটা বিকল্প ছিল। কে. এল. রাহুল। আইপিএলে রয়্যাল চ্যালেঞ্জার্স ব্যাঙ্গালোরের হয়ে উইকেটকিপিং করে। ঋদ্ধির অনুপস্থিতিতে ওকে দিয়ে কিপিং করিয়ে একজন বাড়তি ব্যাটসম্যান খেলানোর সুযোগ ছিল। কিন্তু কুড়ি ওভার কিপিং করা আর টেস্টে পাঁচদিন উইকেটের পিছনে ধৈর্য দেখানোর মধ্যে আকাশ-পাতাল তফাত। অনিয়মিত উইকেটকিপারকে দিয়ে টি-টোয়েন্টি ক্রিকেটে কাজ চালিয়ে নেওয়া যায়। কিন্তু টেস্টে সেটা সেরা বিকল্প নয়।
নির্বাচকেরা নিশ্চয়ই সব দিক খতিয়ে দেখেই পার্থিবকে দলে নিয়েছে।